Diari Oficial de la Generalitat Valenciana


Sumari del DOGV 7379, del 13-10-2014 (2014/9263)

DECRET 175/2014, de 10 d'octubre, del Consell, pel qual s'aprova el canvi de denominació del Col·legi Oficial de Diplomats en Treball Social i Assistents Socials de Castelló per la de Col·legi Oficial de Treball Social de Castelló.
---------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2014/10/10/175/dof/vci/html**

### Dades del document

Número de DOGV
:   7379

Data del DOGV
:   13-10-2014

Secció del DOGV
:   I. DISPOSICIONS GENERALS

Número del document
:   2014/9263


Data del document
:   10-10-2014

Organisme emissor
:   Conselleria de Governació i Justícia

Tipus de document
:   Decret

Descriptors 

:   * Conselleria de Governació i Justícia
    * Castelló de la Plana
    * treballador social
    * col·legi professional
    * legislació

DECRET 175/2014, de 10 d'octubre, del Consell, pel qual s'aprova el canvi de denominació del Col·legi Oficial de Diplomats en Treball Social i Assistents Socials de Castelló per la de Col·legi Oficial de Treball Social de Castelló. [2014/9263]  
PREÀMBUL  
  
La Constitució Espanyola, en l'article 149.1.18a, reserva a l'Estat la competència sobre les bases del règim jurídic de les administracions públiques i, en l'article 36, preveu que la llei regularà les peculiaritats pròpies del règim jurídic dels col·legis professionals. La legislació bàsica en esta matèria, dictada per l'Estat, es troba arreplegada en la Llei 2/1974, de 13 de febrer, sobre Col·legis Professionals, amb les seues modificacions posteriors.  
Per la seua banda, l'Estatut d'Autonomia de la Comunitat Valenciana, en l'article 49.1.22a, conferix a la Generalitat competència exclusiva en matèria de col·legis professionals i exercici de les professions titulades, sense perjuí del que disposen els articles 36 i 139 de la Constitució.  
  
En l'exercici d'estes competències es va promulgar la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana, l'article 9.2 de la qual disposa que el canvi de denominació d'un col·legi requerirà l'acord previ d'este i l'informe del Consell Valencià de Col·legis corresponent, i haurà de ser aprovat mitjançant un decret del Consell.  
El Col·legi Oficial de Diplomats en Treball Social i Assistents Socials de Castelló esta inscrit en el Registre de Col·legis Professionals i de Consells Valencians de Col·legis Professionals de la Comunitat Valenciana, amb el número 69 de la Secció Primera, per mitjà d'assentament practicat pels òrgans competents de la Generalitat, el 28 d'abril de 1988.  
  
L'esmentada corporació va presentar, en data 1 d'agost de 2013, escrit instant la inscripció, en el Registre de Col·legis Professionals i de Consells Valencians de Col·legis Professionals de la Comunitat Valenciana, de la modificació dels seus estatuts.  
El Servici d'Entitats Jurídiques, de la Conselleria de Governació i Justícia, va remetre, en data 22 de novembre de 2013, ofici al col·legi a fi que esmenara la seua petició inicial, al comprovar-se que la modificació estatutària implicava un canvi en la denominació del col·legi.  
  
Amb dates 12 de desembre 2013 i 17 de març de 2014, el col·legi va remetre nous escrits en els quals es manifestava la seua voluntat de procedir al canvi de denominació del col·legi.  
A l'últim escrit s'acompanyava el certificat, de 13 de març de 2014, de la secretària del col·legi, amb el vistiplau de la presidenta, de l'acord de l'Assemblea General del Col·legi Oficial de Diplomats en Treball Social de Castelló, de 25 de juny de 2013, pel qual s'acordava el canvi de denominació del col·legi, incloent-hi la nova denominació que se li pretenia donar: Col·legi Oficial de Treball Social de Castelló.  
  
En l'elaboració d'este decret s'ha sol·licitat i incorporat a l'expedient, entre altres, l'informe sobre la necessitat i oportunitat del projecte, la memòria econòmica sobre l'estimació del cost previst que puga incidir en l'administració, informe sobre impacte de gènere i informe sobre la repercussió informàtica. No s'ha donat audiència a les associacions legalment constituïdes amb fins o activitats relacionades amb les persones a qui puga afectar el contingut de la disposició, al no haver constància de la seua existència en l'àmbit territorial del col·legi.  
  
No s'ha sol·licitat informe del consell valencià dels col·legis corresponent, per no existir este.  
En virtut d'això, de conformitat amb allò que disposa l'article 9.2 de la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana, amb la tramitació prèvia prevista en l'article 19 del reglament de desplegament de l'esmentada llei, aprovat pel Decret 4/2002, de 8 de gener, del Consell, a proposta del conseller de Governació i Justícia i amb la deliberació prèvia del Consell, en la reunió del dia 10 d'octubre de 2014,  
DECRET  
  
Article únic. Canvi de denominació  
S'aprova el canvi de la denominació de l'actual Col·legi Oficial de Diplomats en Treball Social i Assistents Socials de Castelló, per la de Col·legi Oficial de Treball Social de Castelló.  
  
  
DISPOSICIÓ ADDICIONAL  
  
Única. Inscripció en el registre  
Ordenar la inscripció d'este canvi de denominació en el Registre de Col·legis Professionals i de Consells Valencians de Col·legis Professionals, en compliment de l'article 24 de la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana.  
  
  
DISPOSICIÓ FINAL  
  
Única. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
València, 10 d'octubre de 2014  
  
El president de la Generalitat,  
ALBERTO FABRA PART  
  
El conseller de Governació i Justícia,  
LUIS SANTAMARÍA RUIZ


Còpia Permalink ELI